# Finn logiske brister i KI-tekster og skriv om

I denne oppgaven skal du lese en tekst generert av en kunstig intelligens. I teksten har det sneket seg inn logiske brister – altså feil i argumentasjonen. Din oppgave er å:  
  
1. Finne og forklare logiske brister i teksten  
2. Omskrive teksten slik at argumentene blir bedre og mer balanserte  
3. Reflektere: Hvorfor kan KI produsere slike feil – og hvordan kan vi oppdage dem?

## **Hva er logiske brister?**

- Falskt dilemma: Du fremstiller det som om det bare finnes to alternativer, når det finnes flere.  
- Stråmannsargument: Du gjengir motpartens argument på en forenklet eller feil måte, og argumenterer mot det.  
- Generalisering: Du trekker en bred konklusjon basert på for få eller svake eksempler.

## **Eksempeltekst:**

Språkdebatten i Norge har alltid handlet om et valg mellom enten å bevare tradisjonene eller å ødelegge språket vårt fullstendig. Tilhengerne av nynorsk hevder at alle nordmenn burde skrive som bønder på 1800-tallet, uten å ta hensyn til hvordan språket har utviklet seg. Samtidig er det et faktum at nynorsk bygger på norske dialekter og har en sterk forankring i norsk kulturhistorie. Likevel vet vi at de fleste nordmenn foretrekker bokmål, så det gir ingen mening å fortsette å bruke nynorsk i skolen. Motstandere av bokmål mener derimot at det bare er en forfinet utgave av dansk, og at ekte norsk kun finnes i dialektene. På den annen side har bokmål utviklet seg mye siden unionstiden og inneholder nå mange norske ord og uttrykk.

## **Del 1: Finn og forklar**

Les teksten grundig og marker minst tre steder hvor det forekommer:  
- Falskt dilemma  
- Stråmannsargument  
- Generalisering  
  
Skriv kort:  
- Hva slags logisk brist finner du? Hvor i teksten finner du bristen?  
- Hva er problemet med argumentasjonen?

## **Del 2: Omskriv teksten**

Skriv om setningene slik at argumentene blir tydeligere, mer balanserte og ikke inneholder logiske brister. Du kan bruke noe av originalen, men gjør teksten mer faglig presis og rettferdig.

## **Del 3: Refleksjon**

* Hvorfor bruker noen slike typer argumenter i diskusjoner?
* Hvorfor tror du KI (som ChatGPT) kan lage tekster med logiske brister?
* Hva må vi være oppmerksomme på når vi leser tekster generert av KI?
* Hvordan kan du bruke det du har lært i dine egne tekster?